text: Nye Borgerlige på vej med vælgerforeninger
  06 oktober 2016 kl. 12.33
  Torsdag aften vil partiet søge at etablere sin første vælgerforening i Sydjyllands Storkreds. Partiet har allerede en vælgerforening i Horsens.
  Hvis det i torsdag aften lykkes de Nye Borgerlige at etablere en vælgerforening i Sønderborg, når de holder stiftende generalforsamling i byen, så vil det i givet fald være det nye partis første vælgerforening i Sydjyllands Storkreds. Og lørdag den 15. oktober kan forening nummer to være en realitet, når der holdes stiftende generalforsamling i Kolding Nord- og Sydkreds.
  Derimod lykkedes det ikke at lave en vælgerforening i Aabenraa, da der den 3. oktober var indkaldt til stiftende generalforsamling.
  - Det lykkedes ikke at forskellige årsager, siger initiativtageren, Anne Marie Buch, til TV SYD.
  Der er i alt 13 opstillingskredse i Sydjyllands Storkreds.   
  I Østjyllands Storkreds, som rummer 11 valgkredse, har de Nye Borgerlige etableret vælgerforeninger i flere kredse, bl.a. Horsenskredsen.
  I Syd- og Sønderjylland er De Nye borgerlige repræsenteret i Sønderborg og Vejle Byråd af hhv. Karsten Høyer Grau og Holger Gorm Petersen, som begge har forladt Dansk Folkeparti.
  I Sønderborg tog Karsten Høyer Grau sine 200 Dansk Folkeparti-stemmer med sig over i det nye parti, i Vejle tog Holger Gorm Petersen 2149 stemmer med. Han sidder også i Region Syddanmark med 2958 Dansk Folkeparti-stemmer bag sig. 
  Nye borgerlige er torsdag blevet godkendt af Social- og Indenrigsministeriet som endeligt opstillingsberettiget til næste folketingsvalg.
  
  